ቻይና ከኢትዮጵያ ጋር ለ50 ዓመታት የዘለቀውን ግንኙነት ለበለጠ ትብብር እንደምትጠቀምበት አስታወቀች
ቻይና ዘንድሮ 50 ዓመት የሚሞላውን ከኢትዮጵያ ጋር የመሠረተችውን የዲፕሎማሲ ግንኙነት፣ በሁሉም መስኮች ወደ ላቀ ደረጃ ለማድረስ እንደምትጠቀምበት አስታወቀች፡፡ የቻይና የውጭ ጉዳይ ሚኒስትር ዋንግ ዪ ከውጭ ጉዳይ ሚኒስትር አቶ ገዱ አንዳርጋቸው ጋር በስልክ ውይይት ካደረጉ በኋላ ሰኞ ግንቦት 3 ቀን 2012 ዓ.ም. በሰጡት መግለጫ፣ አገራቸው ለኢትዮጵያ የምትሰጠው ሥፍራ ላቅ ያለ ነው ብለዋል፡፡ቻይና ከወራት በፊት የኮሮና ወረርሽኝ ተቀስቅሶ ምላሽ ለመስጠት በምትማስንበት ወቅት፣ ኢትዮጵያ ጥረቱን የሚያግዝ ድምፅ በማሰማት ቻይና ወረርሽኙን እንድትመክት ድጋፍ አድርጋለች ሲሉም አሞግሰዋል፡፡ጠቅላይ ሚኒስትር ዓብይ አህመድ (ዶ/ር) ከአፍሪካ መሪዎች ግንባር ቀደም በመሆን በስልክ የቻይና ፕሬዚዳንት ሺ ጂፒንግን በማነጋገርና በማፅናናት ድጋፍ ማድረጋቸውን በማስታወስ፣ ቻይና ኢትዮጵያ የኮሮና ወረርሽኝን ለመከላከል የምታደርገውን ጥረት ለማገዝ ድጋፏን  አጠናክራ ትቀጥላለች ሲሉ አስታውቀዋል፡፡ለአፍሪካ በቻይና የተበረከቱ የኮሮና ቫይረስ መከላከያ ቁሳቁሶችንና መመርመርያዎችን ለተለያዩ አገሮች በኢትዮጵያ አማካይነት ለማዳረስ የተከናወነው ተግባር፣ የኢትዮጵያ መንግሥት አመራር ምን ያህል ኃላፊነት የሚሰማውና በአፍሪካና በቻይና መካከል ያለውን አጋርነት ለማጠናከር ትልቅ ድርሻ እንደተወጣ መንግሥታቸው በሚገባ መገንዘቡን አስረድተዋል፡፡‹‹ኢትዮጵያ የምንተማመንባት መልካም ወዳጅና አጋር ናት፡፡ በዚህም ምክንያት የኮሮና ወረርሽኝን ለመግታት ለምታደርገው ዘመቻ በቀጥታም ሆነ በተዘዋዋሪ የተለያዩ ድጋፎችን አድርገናል፡፡ በቅርቡ በኢትዮጵያ ተገኝቶ ሥራውን ካጠናቀቀ በኋላ ወደ አገሩ የተመለሰው የቻይና ከፍተኛ የሜዲካል ኤክስፐርቶች ቡድን ከፍተኛ ምሥጋና እንደተቸረው እናውቃለን፡፡ ኢትዮጵያ ውስጥ በሥራ ላይ ያሉ ቻይናውያን ጤናቸውና ሕጋዊ መብቶቻቸው እንደሚከበሩ ተስፋ እናደርጋለን፤›› ያሉት የውጭ ጉዳይ ሚኒስትር ዋንግ ዪ፣ የኢትዮጵያና የቻይና የ50 ዓመታት ዲፕሎማሲያዊ ግንኙነት ይበልጥ እየተጠናከረ ይሄዳል ብለዋል፡፡ ቻይናም ለኢትዮጵያ ድጋፏን ታጠናክራለች ሲሉም አስረድተዋል፡፡ ‹‹የኮሮና ወረርሽኝን ለመከላከል በሚደረገው ጥረት ከአፍሪካውያን ወንድሞች በአጠቃላይ፣ እንዲሁም ከኢትዮጵያ ጋር በተናጠል የምናደርገው ትብብር መጠናከር አለበት፤›› ያሉት የውጭ ጉዳይ ሚኒስትሩ፣ ከመቼውም ጊዜ በላይ ከፍተኛ የሆነ መግባባት እንደሚያስፈልግ አስምረውበታል፡፡በዓለም አቀፍ ደረጃ የአፍሪካና የቻይና ግንኙነት በጣም እየተፈተነ ያለና አላስፈላጊ ፍረጃ የሚደረግበት ቢሆንም፣ ቻይና ከአፍሪካ ጋር ያላት ወዳጅነት አለመቀየሩንና ወደፊትም እንደማይቀየር አስታውቀዋል፡፡ አንዳንድ አገሮች ወረርሽኙን በሚገባ ለመከላከል ሲያቅታቸው በቻይና ላይ ሲያሳብቡ እንደሚስተዋሉ አመልክተው፣ እንዲህ ዓይነቱ ድርጊታቸው አፍሪካን ጨምሮ በዓለም አቀፉ ማኅበረሰብ ጭምር ተቃውሞ እየገጠመው መሆኑን ጠቁመዋል፡፡ ለዚህም ሲባል አፍሪካና ቻይና ወረርሽኙን ለመከላከል መተባበርና መግባባት አለባቸው ሲሉ አክለዋል፡፡ኢትዮጵያና ቻይና ይፋዊ የዲፕሎማሲ ግንኙነት የጀመሩት በ1962 ዓ.ም. በቀዳማዊ ኃይለ ሥላሴ ዘመነ መንግሥት ነበር፡፡ በኢትዮጵያ ከአምስት ቢሊዮን ዶላር በላይ ኢንቨስትመንት የሚሳተፉ በርካታ የቻይና ኩባንያዎች ኢትዮጵያ ውስጥ ሲኖሩ፣ በመሠረተ ልማት ግንባታና በሌሎች ዘርፎች ውስጥ ተሰማርተው እየሠሩ ነው፡፡ የሁለቱ አገሮች ዓመታዊ የንግድ ልውውጥ ስድስት ቢሊዮን ዶላር ያህል ሲገመት፣ ቻይና ለኢትዮጵያ ከፍተኛውን ብድር ከሰጡ አበዳሪዎች መካከል ግንባር ቀደም ናት፡፡ የሰጠችው ብድርም እስከ 16 ቢሊዮን ዶላር ይገመታል፡፡ ጠቅላይ ሚኒስትር ዓብይ ባለፈው ዓመት በቻይና ባደረጉት ጉብኝት ኢትዮጵያ የብድር መክፈያ ጊዜዋ እንዲራዘምላት ባቀረቡት ጥያቄ መሠረት፣ የቻይና መንግሥት ይሁንታ እንደሰጣቸው  አይዘነጋም፡፡ 